钦定古今图书集成/历象汇编/庶征典/第068卷 > 周
## 钦定古今图书集成/历象汇编/庶征典/第068卷 > 周

### 景王十八年春鲁有赤黑祲见于武宫

按《左传》鲁昭公十五年春，将禘于武宫，戒百官。梓慎
曰：“禘之日其有咎乎？吾见赤黑之祲，非祭祥也，丧气
也，其在莅事乎？二月癸酉，禘，叔弓莅事，籥入而卒，去
乐卒事，礼也。”

二十三年春，宋有乱气。蔡有丧氛。

按《左传》，鲁昭公二十年春王二月己丑，日南至梓慎，
望氛曰：“今兹宋有乱，国几亡，三年而后弭。蔡有大丧。”
叔孙昭子曰：“然则戴桓也。汰侈无礼已甚，乱所在也。”

〈注〉《二月，记》“南至日”，以正历也。氛，气也。时鲁侯不行台之礼，使梓慎望氛。

### 敬王三十一年楚有云如众赤乌夹日以飞

按《左传》鲁哀公六年：“秋七月，楚子在城父，将救陈。卜
战不吉，卜退不吉。王曰：‘然则死也。再败楚师，不如死；
弃盟逃仇，亦不如死。死一也，其死仇乎’？命公子申为
王，不可，则命公子结；亦不可，则命公子启。五辞而后
许。将战，王有疾。庚寅，昭王攻大冥，卒于城父。子闾退
曰：‘君王舍其子而让群臣，敢忘君乎？从君之命，顺也；
立君之子，亦顺也。二顺不可失也’。”与子西、子期谋，潜
师闭涂，逆越女之子章，立之而后还。是岁也，有云如
众，赤乌夹日以飞。三日，楚子使问诸周太史。周太史
曰：“其当王身乎？若禜之，可移于令尹。”司马王曰：“除腹
心之疾，而寘诸股肱，何益？不穀？不有大过，天其夭诸？
有罪受罚，又焉移之？”遂弗禜。